pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-“รมช.ประภัตร” สั่งเข้มเพิ่มจุดตรวจตลอดแนวชายแดน จ.เชียงราย ป้องกันเฝ้าระวังโรค 24 ชั่วโมง
วันจันทร์ที่ 2 กันยายน 2562
“รมช.ประภัตร” สั่งเข้มเพิ่มจุดตรวจตลอดแนวชายแดน จ.เชียงราย ป้องกันเฝ้าระวังโรค 24 ชั่วโมง
“รมช.ประภัตร” สั่งเข้มเพิ่มจุดตรวจตลอดแนวชายแดน จ.เชียงราย ป้องกันเฝ้าระวังโรค 24 ชั่วโมง
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ เปิดเผยภายหลังการลงพื้นที่ตรวจเยี่ยมช่องทางส่งออกสินค้าปศุสัตว์ ซึ่งประกอบด้วย สัตว์มีชีวิต โค-กระบือ สุกร เป็ด ไก่ ไข่ไก่และเนื้อสัตว์ โดยตรวจเยี่ยม ณ ด่านกักกันสัตว์เชียงราย (เชียงแสน) ท่าเรือพาณิชย์เชียงแสน อ.เชียงแสน จ.เชียงราย ซึ่งทั้งหมดเป็นช่องทางการส่งออกสินค้าปศุสัตว์ไปยังประเทศเพื่อนบ้านที่มีความสําคัญมากโดยตั้งแต่เดือน ต.ค. 2561 - ส.ค. 2562 มีข้อมูลการส่งออกโค 74,464 ตัว กระบือ 23,579 ตัว สุกรประมาณ 100,000 ตัว ไก่พื้นเมือง 80,626 ตัว เป็ด 96,460 ตัว ซากสัตว์ปีก 11,651 ตัน ซากสุกร 3,309 ตัน และไข่ไก่ 3.6 ล้านฟอง คิดเป็นมูลค่าทั้งหมด 4.11 พันล้านบาท และแนวโน้มในอนาคตตลาดโคมีชีวิตผ่านช่องทางการส่งออกช่องทางนี้ ยังมีความต้องการอีกมาก จึงจะให้กรมปศุสัตว์ส่งเสริมการเลี้ยงโคให้กับเกษตรกรในประเทศให้มากขึ้น เพื่อรองรับตลาดที่มีความต้องการสูงนี้ต่อไป
นายประภัตร เปิดเผยว่า ในวันนี้ได้มีการประชุมหารือการป้องกันโรคอหิวาต์แอฟฟริกาในสุกร ร่วมกับ นายประจญ ปรัชญ์สกุล ผู้ว่าราชการจังหวัดเชียงราย นายสมชวน รัตนมังคลานนท์ รองอธิบดีกรมปศุสัตว์ นายสุรเดช สมิเปรม รองอธิบดีกรมปศุสัตว์ หัวหน้าส่วนราชการ และสมาคมผู้เลี้ยงสุกรภาคเหนือ ณ ห้องประชุมท่าเรือพาณิชย์เชียงแสน อ.เชียงแสน จ.เชียงราย ซึ่งขณะนี้พบการระบาดในหลายประเทศทั่วโลก รวมทั้งประเทศเพื่อนบ้านของไทย ล่าสุดพบการระบาดที่ประเทศพม่า โดยแนวทางการป้องกันของไทยนั้นจะต้องบูรณาการขับเคลื่อนร่วมกันทั้งภาครัฐและภาคเอกชนเพื่อเฝ้าระวังอย่างเข้มงวด ทั้งนี้ ได้มอบหมายให้ผู้ว่าราชการจังหวัดเชียงราย เพิ่มการตั้งด่านกักกันสัตว์ให้มากขึ้นตลอดแนวชายแดน 24 ชั่วโมง เพิ่มกําลังคนทุกจุด อีกทั้งได้รับความร่วมมือจากสมาคมผู้เลี้ยงสุกรภาคเหนือในการอํานวยความสะดวกให้แต่ละด่าน โดยรัฐบาล กระทรวงเกษตรและสหกรณ์พร้อมสนับสนุนเครื่องมือในการตรวจโรคเฝ้าระวังอย่างเต็มที่
“ได้กําชับให้เจ้าหน้าที่ผู้ปฏิบัติงานบริเวณชายแดนประเทศเพื่อนบ้าน ให้เคร่งครัดการเฝ้าระวังโรค การตรวจยึดผลิตภัณฑ์จากสัตว์ที่นักท่องเที่ยวนําติดตัวเข้ามาโดยไม่ได้รับอนุญาต การประชาสัมพันธ์ให้นักท่องเที่ยวชาวต่างชาติทราบถึงมาตรการการควบคุม ป้องกันโรคของประเทศไทย โดยการบูรณาการทุกหน่วยงานที่เกี่ยวข้อง รวมทั้งสั่งการให้กรมปศุสัตว์สร้างความรู้ความเข้าใจกับเกษตรกร เพื่อยกระดับการเลี้ยงของเกษตรกรผู้เลี้ยงสุกร ให้มีระบบการป้องกันโรคที่ดีตามมาตรฐานที่กรมปศุสัตว์กําหนด ได้แก่ มาตรฐานตามระบบ GFM หรือระบบ GAP และขอความร่วมมือให้เกษตรกรในการแจ้งเจ้าหน้าที่กรมปศุสัตว์หากพบสุกรมีอาการป่วยตายผิดปกติ” นายประภัตร กล่าว
ทั้งนี้ ปัจจุบันข้อมูลจาก OIE พบ มีการระบาดของโรคอหิวาต์แอฟริกาในสุกรใน 24 ประเทศทั่วโลก ประกอบด้วยทวีปยุโรป 12 ประเทศ ทวีปแอฟริกา 4 ประเทศและทวีปเอเชีย 7 ประเทศ โดยเฉพาะในภูมิภาคเอเชียตะวันออกเฉียงใต้พบการระบาดของโรคในเวียดนาม ลาว กัมพูชาและเมียนมาร์
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai
รัฐบาลไทย-ข่าวทำเนียบรัฐบาล-ประชุมชี้แจงร่างประกาศกระทรวงทรัพยากรธรรมชาติและสิ่งแวดล้อม
วันอังคารที่ 23 มกราคม 2561
ประชุมชี้แจงร่างประกาศกระทรวงทรัพยากรธรรมชาติและสิ่งแวดล้อม
ประชุมชี้แจงร่างประกาศกระทรวงทรัพยากรธรรมชาติและสิ่งแวดล้อม
สํานักสิ่งแวดล้อมชุมชนและพื้นที่เฉพาะ เข้าร่วมประชุมชี้แจงเพื่อตรวจพิจารณาร่างประกาศกระทรวงทรัพยากรธรรมชาติและสิ่งแวดล้อม เรื่อง กําหนดเขตพื้นที่และมาตรการคุ้มครองสิ่งแวดล้อม ในบริเวณพื้นที่อําเภอบางละมุง และอําเภอสัตหีบ จังหวัดชลบุรี พ.ศ. ... ในวันพุธที่ ๑๐ มกราคม ๒๕๖๑ เวลา ๑๐.๐๐ น. ณ ห้องประชุมเรอเน่ กียอง ชั้น ๑ สํานักงานคณะกรรมการกฤษฎีกา
รัฐบาลไทย-ข่าวทำเนียบรัฐบาล-ไตรมาสแรกกรุงไทยมีกำไรสุทธิ 6,082 ล้านบาท
วันพุธที่ 22 เมษายน 2563
ไตรมาสแรกกรุงไทยมีกําไรสุทธิ 6,082 ล้านบาท
ไตรมาสที่ 1/2563 ธนาคารกรุงไทยมีกําไรสุทธิส่วนที่เป็นของธนาคาร 6,082 ล้านบาท สาเหตุหลักจากการเติบโตของสินเชื่อ การบริหารจัดการต้นทุนทางการเงิน และการควบคุมค่าใช้จ่ายที่ดี ซึ่งมีผลให้อัตราส่วนค่าใช้จ่ายต่อรายได้ (cost to income ratio) ลดลง
ไตรมาสที่ 1/2563 ธนาคารกรุงไทยมีกําไรสุทธิส่วนที่เป็นของธนาคาร 6,082 ล้านบาท สาเหตุหลักจากการเติบโตของสินเชื่อ การบริหารจัดการต้นทุนทางการเงิน และการควบคุมค่าใช้จ่ายที่ดี ซึ่งมีผลให้อัตราส่วนค่าใช้จ่ายต่อรายได้ (cost to income ratio) ลดลง ในขณะที่มีการปรับลดอัตราดอกเบี้ย เพื่อช่วยเหลือลูกค้าสินเชื่อที่ได้รับผลกระทบจากการแพร่ระบาดของ COVID-19 และการตั้งสํารองเพิ่มขึ้น โดยพิจารณาถึงปัจจัยต่างๆ อย่างรอบคอบ เพื่อรองรับความไม่แน่นอนของภาวะเศรษฐกิจ
นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผย ผลการดําเนินงานในไตรมาส 1/2563 ธนาคารมีกําไรสุทธิส่วนที่เป็นของธนาคาร (งบการเงินก่อนสอบทาน) เท่ากับ 6,082 ล้านบาท ลดลง 16.7% จากช่วงเดียวกันของปีก่อน โดยมีสาเหตุหลักมาจากรายได้ดอกเบี้ยสุทธิที่ลดลง แม้ว่าสินเชื่อเติบโต 1.9% จากสิ้นปี หรือ 4.7% จากช่วงเวลาเดียวกันของปีก่อน และมีการบริหารจัดการต้นทุนทางการเงินที่ดี ประกอบกับการได้รับประโยชน์จากการปรับลดเงินสมทบกองทุนฟื้นฟู ซึ่งช่วยลดผลกระทบจากการปรับลด อัตราดอกเบี้ยนโยบายถึง 4 ครั้ง และอัตราดอกเบี้ยเงินให้สินเชื่อทั้ง MLR MOR และ MRR เพื่อบรรเทาความเดือดร้อนให้กับลูกค้าจากการแพร่ระบาดของ COVID-19 ประกอบกับการที่ไม่มีรายได้ดอกเบี้ยเงินให้สินเชื่อจากการได้รับเงินบางส่วนในการขายทอดตลาดทรัพย์สินหลักประกันจํานองจํานวน 3,899 ล้านบาท ในไตรมาส 1 ของปีที่ผ่านมา โดย NIM อยู่ที่ระดับ 3.17%
ทั้งนี้ ธนาคารมีค่าใช้จ่ายลดลง 16.9% เมื่อเทียบกับช่วงเดียวกันของปีก่อน ที่มีค่าใช้จ่ายจากการขาดทุนของการด้อยค่าของทรัพย์สินรอการขาย ส่งผลให้ธนาคารมี Cost to Income ratio ที่ 44.2% ลดลงจาก 48.2% ในช่วงเดียวกันของปี 2562
ในไตรมาสนี้ ถึงแม้สินเชื่อด้อยคุณภาพต่อสินเชื่อรวม (NPLs Ratio-Gross) เท่ากับ 4.36% อยู่ในระดับใกล้เคียงกับสิ้นปี 2562 อย่างไรก็ตาม ธนาคารพิจารณาถึงปัจจัยต่างๆ อย่างรอบคอบ ในการประมาณการถึงภาวะเศรษฐกิจที่ชะลอตัวลงและมีความไม่แน่นอน ที่อาจส่งผลกระทบต่อคุณภาพสินเชื่อ จึงได้ตั้งสํารองผลขาดทุนด้านเครดิตที่คาดว่าจะเกิดขึ้นจํานวน 8,524 ล้านบาท เพิ่มขึ้นจากช่วงเดียวกันของปีก่อน โดยมีอัตราส่วน Coverage Ratio ณ 31 มีนาคม 2563 ที่ 126.5% นอกจากนี้ ฐานะทางการเงินของธนาคารยังคงแข็งแกร่ง โดยมีอัตราส่วนเงินกองทุนชั้นที่ 1 และอัตราส่วนเงินกองทุนทั้งสิ้นต่อสินทรัพย์ถ่วงน้ําหนักตามความเสี่ยง (งบการเงินเฉพาะธนาคาร) เท่ากับ 14.39% และ 18.16% ตามลําดับ
นายผยง ศรีวณิช กล่าวเพิ่มเติมว่า จากสถานการณ์การแพร่ระบาดอย่างต่อเนื่องไปทั่วโลกของ COVID-19 ตั้งแต่ปลายปีที่ผ่านมา ส่งผลกระทบในวงกว้างต่อการดําเนินธุรกิจและทําให้เศรษฐกิจไทยชะลอตัวลง รัฐบาล กระทรวงการคลัง และธนาคารแห่งประเทศไทย ได้มีมาตรการช่วยเหลือภาคธุรกิจและประชาชนในทุกภาคส่วนที่ได้รับผลกระทบอย่างเร่งด่วน โดยธนาคารได้ตระหนักถึงภารกิจสําคัญในการช่วยพยุงเศรษฐกิจของประเทศ และเป็นกลไกของภาครัฐ โดยได้ออกหลากหลายมาตรการในการช่วยเหลือลูกค้าทุกกลุ่มที่ได้รับผลกระทบอย่างทั่วถึง ทั้งการลดอัตราดอกเบี้ยเงินให้สินเชื่อ การให้สินเชื่ออัตราดอกเบี้ยต่ําเพื่อเพิ่มสภาพคล่อง การพักชําระเงินต้นและดอกเบี้ยนาน 6 เดือน และดูแลลูกค้าอย่างใกล้ชิดเพื่อให้ลูกค้าสามารถผ่านพ้นวิกฤติในครั้งนี้
รัฐบาลไทย-ข่าวทำเนียบรัฐบาล-รองนายกฯ ประจิน และ รมว.ดิจิทัลฯ ให้การต้อนรับนายกรัฐมนตรีสาธารณรัฐสังคมนิยมเวียดนามเยือนไทย
วันศุกร์ที่ 18 สิงหาคม 2560
รองนายกฯ ประจิน และ รมว.ดิจิทัลฯ ให้การต้อนรับนายกรัฐมนตรีสาธารณรัฐสังคมนิยมเวียดนามเยือนไทย
รองนายกฯ ประจิน และ รมว.ดิจิทัลฯ
พลอากาศเอก ประจิน จั่นตอง รองนายกรัฐมนตรี พร้อมด้วย ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม ในฐานะรัฐมนตรีเกียรติยศ ให้การต้อนรับ นายเหงียน ซวน ฟุก นายกรัฐมนตรีสาธารณรัฐสังคมนิยมเวียดนาม และภริยา ในโอกาสเดินทางเยือนประเทศไทยอย่างเป็นทางการ ในฐานะแขกของรัฐบาล ณ ท่าอากาศยานทหาร 2 กองบิน 6 กรุงเทพฯ เมื่อวันที่ 17 สิงหาคม 2560 ซึ่งการเดินทางมาเยือนประเทศไทยครั้งนี้ นายกรัฐมนตรีสาธารณรัฐสังคมนิยมเวียดนามและนายกรัฐมนตรีของไทย จะร่วมเป็นสักขีพยานในพิธีลงนามความตกลงระหว่างไทยและเวียดนาม 5 ด้าน ประกอบด้วย 1.) ความร่วมมือด้านวิทยาศาสตร์ เทคโนโลยีและนวัตกรรม ครอบคลุมความร่วมมือใน 6 กิจกรรม 2.) บันทึกความเข้าใจเพื่อสถาปนาความสัมพันธ์เมืองพี่ เมืองน้อง ระหว่างจังหวัดตราดกับจังหวัดก่าเมา 3.) ความร่วมมือด้านไปรษณีย์ สารสนเทศและการสื่อสาร รวมถึงความมั่นคงปลอดภัยทางไซเบอร์ เทคโนโลยีดิจิทัล 4.) ความร่วมมือด้านเศรษฐกิจและการค้า และ 5.) ความร่วมมือระหว่างธนาคารแห่งชาติเวียดนามกับธนาคารแห่งประเทศไทย เพื่อขยายความร่วมมือ รวมทั้งส่งเสริมและสนับสนุนความร่วมมือด้านการเงินและกฎระเบียบที่เกี่ยวข้อง ตลอดจนการแลกเปลี่ยนประสบการณ์และความรู้ร่วมกัน
************************
รัฐบาลไทย-ข่าวทำเนียบรัฐบาล-รมว.ทส. ร่วมมือ สำนักงานคณะกรรมการนโยบายเขตพัฒนาพิเศษภาคตะวันออก หารือ แผนพัฒนา EEC
วันศุกร์ที่ 7 กุมภาพันธ์ 2563
รมว.ทส. ร่วมมือ สํานักงานคณะกรรมการนโยบายเขตพัฒนาพิเศษภาคตะวันออก หารือ แผนพัฒนา EEC
รมว.ทส. ร่วมมือ สํานักงานคณะกรรมการนโยบายเขตพัฒนาพิเศษภาคตะวันออก หารือ แผนพัฒนา EEC
รมว.ทส. ร่วมมือ สํานักงานคณะกรรมการนโยบายเขตพัฒนาพิเศษภาคตะวันออก หารือ แผนพัฒนา EEC
วานนี้ 6 กุมภาพันธ์ 2563เวลา 14.00 น. ณ ห้องประชุมชั้น 20 นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ประชุมหารือความร่วมมือแผนพัฒนาทรัพยากรธรรมชาติและสิ่งแวดล้อม EEC ร่วมกับ สํานักงานคณะกรรมการนโยบายเขตพัฒนาพิเศษภาคตะวันออก นําโดย นายคณิศ แสงสุพรรณ เลขาธิการคณะกรรมการคณะกรรมการนโยบายเขตพัฒนาพิเศษภาคตะวันออก พร้อมด้วย นายเกษมสันต์ จิณณวาโส ที่ปรึกษาพิเศษ และคณะ โดยมี นายธเนศพล ธนบุญยวัฒน์ เลขานุการรัฐมนตรีว่าการกระทรวงทรัพยากรธรรมชาติและสิ่งแวดล้อม และผู้บริหารหน่วยงานในสังกัด ทส. ที่เกี่ยวข้องเข้าร่วมประชุมหารือด้วย
รัฐบาลไทย-ข่าวทำเนียบรัฐบาล-นายกรัฐมนตรีกล่าวในนามอาเซียนพร้อมมีส่วนร่วมอย่างแข็งขันกับประชาคมโลกเพื่อดำเนินการด้านสภาพภูมิอากาศ
วันอังคารที่ 24 กันยายน 2562
นายกรัฐมนตรีกล่าวในนามอาเซียนพร้อมมีส่วนร่วมอย่างแข็งขันกับประชาคมโลกเพื่อดําเนินการด้านสภาพภูมิอากาศ
นายกรัฐมนตรีกล่าวในนามอาเซียนพร้อมมีส่วนร่วมอย่างแข็งขันกับประชาคมโลกเพื่อดําเนินการด้านสภาพภูมิอากาศ
วันนี้ (23 ก.ย. 62) เวลา 15.45 น. (ตามเวลาท้องถิ่น) ณ สํานักงานใหญ่สหประชาชาติ นครนิวยอร์ก สหรัฐอเมริกา พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เข้าร่วมประชุมและกล่าวถ้อยแถลงในนามประเทศสมาชิกอาเซียน ในการประชุม United Nations Climate Action Summit 2019 สรุปสาระสําคัญดังนี้
นายกรัฐมนตรีกล่าวว่าอาเซียนยินดีต่อการจัด Climate Action Summit ในวันนี้ และชื่นชมเลขาธิการสหประชาชาติที่มีบทบาทนําในการแก้ปัญหาการเปลี่ยนแปลงสภาพภูมิอากาศ ทั้งนี้อาเซียนมีความเปราะบางสูงต่อผลกระทบจากการเปลี่ยนแปลงสภาพภูมิอากาศ และผลกระทบที่เพิ่มขึ้นก็เป็นภัยคุกคามต่อการพัฒนาทางเศรษฐกิจและสังคมของภูมิภาค ดังนั้นอาเซียนจึงพยายามดําเนินมาตรการลดการปล่อยก๊าซเรือนกระจกและการปรับตัวต่อการเปลี่ยนแปลงสภาพภูมิอากาศ พร้อมมุ่งมั่นที่จะมีส่วนร่วมอย่างแข็งขันในการดําเนินการด้านสภาพภูมิอากาศกับประชาคมโลกในทุกระดับ
ในระดับโลก อาเซียนสนับสนุนความพยายามในการแก้ปัญหาภายใต้กรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ โดยประเทศสมาชิกอาเซียนทั้งหมดได้เข้าเป็นภาคีความตกลงปารีส และได้ประกาศการมีส่วนร่วมที่ประเทศกําหนด (NDCs) แล้ว
ในระดับภูมิภาค อาเซียนได้ดําเนินมาตรการยุทธศาสตร์ภายใต้แผนงานประชาคมสังคมและวัฒนธรรมอาเซียน 2025 เพื่อมุ่งสู่การมี “สภาพภูมิอากาศที่ยั่งยืน” และชุมชนที่มีภูมิต้านทาน โดยมีเป้าหมายที่สําคัญประกอบด้วย
(1) เป้าหมายด้านการเปลี่ยนผ่านด้านพลังงาน อาเซียนได้บรรลุเป้าหมายของภูมิภาคในการใช้พลังงานอย่างมีประสิทธิภาพ โดยได้ลดความเข้มข้นในการใช้พลังงานมากกว่าร้อยละ 21.9 เมื่อเทียบกับปี 2005 เกินกว่าเป้าหมายที่กําหนดไว้สําหรับปี 2020 และอาเซียนจะดําเนินการอย่างต่อเนื่องเพื่อบรรลุเป้าหมายระยะยาวในการลดความเข้มข้นในการใช้พลังงานลงร้อยละ 30 ภายในปี 2025 และได้กําหนดเป้าหมายในการเพิ่มสัดส่วนการใช้พลังงานหมุนเวียนเป็นร้อยละ 23 ภายในปี 2025 ด้วย
(2) เป้าหมายด้านการขนส่งทางบก อาเซียนมุ่งลดปริมาณการใช้เชื้อเพลิงเฉลี่ยของยานพาหนะใหม่ขนาดเล็กที่จําหน่ายในอาเซียนลงร้อยละ 26 ระหว่างปี 2015 ถึง 2025 นอกจากนี้ อาเซียนจะเสนอและเสริมสร้างมาตรการนโยบายการคลังบนพื้นฐานการประหยัดพลังงานหรือการปล่อยก๊าซคาร์บอนไดออกไซด์ในระดับประเทศ และส่งเสริมการประกาศมาตรฐานการใช้เชื้อเพลิงสําหรับยานพาหนะขนาดเล็กของแต่ละประเทศ เพื่อมุ่งสู่การมีมาตรฐานระดับภูมิภาคในระยะยาว
นายกรัฐมนตรีกล่าวว่าอาเซียนเน้นความเชื่อมโยงโดยตรงระหว่างการดําเนินการด้านสภาพภูมิอากาศกับกลไกสนับสนุน ทั้งในด้านการเสริมสร้างศักยภาพ การถ่ายทอดเทคโนโลยี และการสนับสนุนทางการเงิน วันนี้เป็นโอกาสสําหรับประเทศพัฒนาแล้วในการดําเนินการตามคํามั่นด้านการสนับสนุนทางการเงิน และหวังจะเห็นสัญญาณทางการเมืองที่เข้มแข็งในการเพิ่มเงินทุนสนับสนุนอย่างมั่นคง ประมาณการได้ และยั่งยืน ภายหลังปี 2020 ด้วย
ในตอนท้ายนายกรัฐมนตรีย้ําว่าไม่มีประเทศใดที่สามารถต่อสู้กับการเปลี่ยนแปลงสภาพภูมิอากาศได้เพียงลําพัง โดยอาเซียนพร้อมที่จะเป็นหุ้นส่วนกับประชาคมโลกในการดําเนินการด้านสภาพภูมิอากาศเพื่อประกันความยั่งยืนให้กับอนุชนทั้งในปัจจุบันและในอนาคต
*************
รัฐบาลไทย-ข่าวทำเนียบรัฐบาล-รองปลัดกระทรวงดิจิทัลฯ เปิดงาน “Thailand Local Government Summit 2018”
วันจันทร์ที่ 26 พฤศจิกายน 2561
รองปลัดกระทรวงดิจิทัลฯ เปิดงาน “Thailand Local Government Summit 2018”
รองปลัดกระทรวงดิจิทัลฯ
นาวาอากาศเอก สมศักดิ์ ขาวสุวรรณ์ รองปลัดกระทรวงดิจิทัลเพื่อเศรษฐกิจและสังคม (ดีอี)กล่าวเปิดงาน “Thailand Local Government Summit 2018” พร้อมกล่าวปาฐกถาพิเศษ หัวข้อ“SuccessFul Digital Local Government Transformation หนึ่งองศาขยับ ปรับเปลี่ยนประเทศไทย ดิจิทัลเทคโนโลยีจะผลิกผันการพัฒนาประเทศผ่านการกระจายอํานาจแห่งการปฏิรูปเศรษฐกิจและสังคม ประชาชนไทยอย่างทั่วถึง เท่าเทียม และยั่งยืนได้อย่างไร?” เมื่อวันที่ 26 พฤศจิกายน 2561 ณ ห้องวายุภักษ์ 5 -7 ชั้น 5 โรงแรมเซ็นทรา บาย เซ็นทารา ศูนย์ราชการและคอนเวนชันเซ็นเตอร์ แจ้งวัฒนะ กรุงเทพฯ โดยรองปลัดกระทรวงดิจิทัลฯ กล่าวว่า ทุกวันนี้ Smart Phone เป็นส่วนหนึ่งของชีวิต เข้าถึงทุกชุมชน ขณะเดียวกันท้องถิ่นถือเป็นเรื่องสําคัญที่ทุกภาคส่วนให้ความสําคัญ สอดคล้องกับรัฐบาลที่ได้วางโครงสร้างพื้นฐานในแต่ละหมู่บ้าน ไม่ว่าจะเป็นด้านสาธารณสุข คมนาคม อุตสาหกรรม รวมถึงการเข้าถึงอินเทอร์เน็ต จะเห็นได้ว่าท้องถิ่นสามารถที่จะพัฒนาผลิตภัณฑ์ให้เป็นระบบ มีกฎเกณฑ์ต่างๆ ประกอบกับรูปแบบที่ทันสมัย มุ่งไปสู่การเป็นชุมชนอัจฉริยะ เกิดเป็นเมืองอัจฉริยะ โดยการนําเทคโนโลยีสมัยใหม่มาประยุกต์ใช้กับบริบทของพื้นที่ในทุกๆ ด้านที่เกี่ยวข้องกับคุณภาพชีวิตของประชาชน เพราะ “การพัฒนา” เริ่มต้นมาจาก “ประชาชนเป็นศูนย์กลาง”
**************************
รัฐบาลไทย-ข่าวทำเนียบรัฐบาล-คำกล่าว พลเอก ประยุทธ์ &nbsp;จันทร์โอชา นายกรัฐมนตรี เนื่องในโอกาสวันอิดิลฟิตรี ประจำปีฮิจเราะห์ศักราช 1441
วันอาทิตย์ที่ 24 พฤษภาคม 2563
คํากล่าว พลเอก ประยุทธ์ จันทร์โอชา นายกรัฐมนตรี เนื่องในโอกาสวันอิดิลฟิตรี ประจําปีฮิจเราะห์ศักราช 1441
คํากล่าว พลเอก ประยุทธ์ จันทร์โอชา นายกรัฐมนตรี เนื่องในโอกาสวันอิดิลฟิตรี ประจําปีฮิจเราะห์ศักราช 1441
พี่น้องชาวไทยมุสลิมที่รักทุกท่าน
ผมในนามของรัฐบาลขอขอบคุณพี่น้องชาวไทยมุสลิมที่ร่วมมือร่วมใจปฏิบัติศาสนกิจของการถือศีลอดตลอดห้วงเดือนรอ-มะ-ดอนที่ผ่านมาโดยเฉพาะอย่างยิ่งในปีนี้เป็นปีที่ประเทศไทยและทั่วโลกต้องเผชิญสถานการณ์ของการแพร่ระบาดของโรคติดเชื้อไวรัสโคโรน่า2019ทําให้ต้องมีการเปลี่ยนแปลงรูปแบบการปฏิบัติศาสนกิจซึ่งได้รับความร่วมมือจากพี่น้องทุกท่านที่ได้ปฏิบัติตนตามประกาศของจุฬาราชมนตรีและคําแนะนําของทางราชการเป็นอย่างดียิ่ง
เนื่องในโอกาสวันสําคัญทางศาสนาอิสลามวันอี-ดิล-ฟิ-ตรีประจําปีฮิจเราะห์ศักราช1441ผมขอร่วมอํานวยพรแก่พี่น้องชาวไทยมุสลิมทุกท่านและเชื่อมั่นว่าผลบุญที่ได้จากการบําเพ็ญศาสนกิจตามบทบัญญัติของศาสนาอิสลามด้วยความศรัทธาอันแรงกล้ามั่นคงและอดทนเพื่อน้อมถวายจิตใจอันบริสุทธิ์แด่องค์พระผู้อภิบาลจะบํารุงให้ท่านทั้งหลายมีความอิ่มเอมใจและมีความสันติสุขตลอดไป
ในวาระนี้ผมขอพระผู้เป็นเจ้าได้โปรดประทานความเมตตาความสุขสวัสดีความเจริญรุ่งเรืองและกําลังใจกําลังกายที่สมบูรณ์แข็งแรงแก่พี่น้องชาวไทยมุสลิมทุกท่านโดยทั่วกัน
สวัสดีครับ
รัฐบาลไทย-ข่าวทำเนียบรัฐบาล-ที่ประชุม อนุฯ กนช.เห็นชอบ ร่างแผนแม่บทการบริหารจัดการทรัพยากรน้ำ 20 ปี ครอบคลุม 6 ด้านสู่เป้าหมายการยกระดับการบริหารจัดการทรัพยากรน้ำอย่างเป็นระบบ ชัดเจน และยั่งยืน
วันพฤหัสบดีที่ 6 ธันวาคม 2561
ที่ประชุม อนุฯ กนช.เห็นชอบ ร่างแผนแม่บทการบริหารจัดการทรัพยากรน้ํา 20 ปี ครอบคลุม 6 ด้านสู่เป้าหมายการยกระดับการบริหารจัดการทรัพยากรน้ําอย่างเป็นระบบ ชัดเจน และยั่งยืน
รอง นรม.พล.อ.ฉัตรชัยฯ เป็นประธานการประชุม คณะอนุกรรมการยุทธศาสตร์การบริหารจัดการทรัพยากรน้ํา ครั้งที่ 2/2561
วันนี้ (6 ธันวาคม 61) เวลา 09.00 น. ณ ณ ห้องประชุม 108 อรรถไกวัลวที ชั้น 1 อาคารสํานักงานปลัดสํานักนายกรัฐมนตรี ทําเนียบรัฐบาล พลเอก ฉัตรชัย สาริกัลยะ รองนายกรัฐมนตรี เป็นประธานการประชุม คณะอนุกรรมการยุทธศาสตร์การบริหารจัดการทรัพยากรน้ํา ครั้งที่ 2/2561 ร่วมกับหน่วยงานที่เกี่ยวข้อง สรุปสาระสําคัญดังนี้
ที่ประชุมได้เห็นชอบร่างแผนแม่บทการบริหารจัดการทรัพยากรน้ํา 20 ปี ตามที่สํานักงานทรัพยากรน้ําแห่งชาติ( สทนช.) ร่วมกับหน่วยงานที่เกี่ยวข้องได้จัดทําร่างแผนดังกล่าวเป็นที่เรียบร้อยแล้ว โดยได้กําหนดเป้าหมายการดําเนินงานให้สอดรับและครอบคลุมกับ 3 แผนหลักของประเทศ ประกอบด้วย 1) แผนยุทธศาสตร์ชาติ 20 ปี ภายใต้ยุทธศาสตร์ ที่ 5 การเติบโตที่เป็นมิตรกับสิ่งแวดล้อมเพื่อการพัฒนาอย่างยั่งยืน ด้านการบริหารจัดการน้ําทั้งระบบ ประกอบด้วย พัฒนาการจัดการน้ําเชิงลุ่มน้ําทั้งระบบเพื่อเพิ่มความมั่นคงด้านน้ําของประเทศ เพิ่มผลิตภาพของน้ําทั้งระบบในการใช้น้ําอย่างประหยัด รู้คุณค่า และสร้างมูลค่าเพิ่มจากการใช้น้ําให้ทัดเทียมกับระดับสากล และอนุรักษ์และฟื้นฟูแม่น้ําลําคลองและแหล่งน้ําธรรมชาติทั่วประเทศ  2) แผนการปฏิรูปประเทศด้านทรัพยากรน้ํา อาทิ การบริหารเชิงพื้นที่เพื่อเพิ่มประสิทธิภาพในการบริหารจัดการน้ํา การจัดการระบบเส้นทางน้ํา และ 3) เป้าหมายการพัฒนาที่ยั่งยืน (Sustainable Development Goals: SDGs) โดยร่างแผนแม่บทฯ น้ําสอดรับกับเป้าหมายการพัฒนาที่ยั่งยืนที่ 6 การสร้างหลักประกันว่าจะมีการจัดให้มีน้ําและสุขอนามัยสําหรับทุกคนและมีการบริหารจัดการที่ยั่งยืน
สําหรับ ร่างแผนแม่บทการบริหารจัดการทรัพยากรน้ํา 20 ปี ที่ได้มีการปรับปรุงแผนยุทธศาสตร์การบริหารจัดการทรัพยากรน้ํา จาก 12 ปี (2558 - 2569) เป็น 20 ปี (2561 - 2580) เพื่อให้เป้าหมายของการพัฒนาสอดรับกับยุทธศาสตร์ชาติ เป้าหมายการพัฒนาประเทศ มีความชัดเจน และสามารถนําไปขับเคลื่อนได้อย่างเป็นรูปธรรม ประกอบด้วย แผนแม่บท 6 ด้าน ได้แก่ ด้านที่ 1 การจัดการน้ําอุปโภคบริโภค ด้านที่ 2 การสร้างความมั่นคงของน้ําภาคการผลิต ด้านที่ 3 การจัดการน้ําท่วมและอุทกภัย ด้านที่ 4 การจัดการคุณภาพน้ําและอนุรักษ์ทรัพยากรน้ํา ด้านที่ 5การอนุรักษ์ฟื้นฟูสภาพป่าต้นน้ําที่เสื่อมโทรมและป้องกันการพังทลายของดิน และด้านที่ 6 การบริหารจัดการ โดยดําเนินการปรับปรุงกฎหมาย ตั้งองค์กรด้านการบริหารจัดการน้ํา พัฒนาระบบฐานข้อมูล การศึกษา วิจัย และพัฒนาแนวทางการจัดการทรัพยากรน้ํา จัดทําแผนบริหารจัดการทั้งในภาวะปกติและภาวะวิกฤต รวมถึงการสร้างความร่วมมือด้านน้ําระหว่างประเทศนั้น
ที่ประชุมให้เสนอเข้าสู่ที่ประชุมคณะกรรมการทรัพยากรน้ําแห่งชาติ (กนช.) พิจารณาให้ความเห็นชอบในวันที่ 19 ธันวาคมนี้ เพื่อให้หน่วยงานที่เกี่ยวข้องดําเนินการตามแผนแม่บทฯโดยเร่งด่วนต่อไป
..................................................................................
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-คณะผู้แทนสภาธุรกิจสหภาพยุโรป-อาเซียน  เข้าพบ รมต.อุตตมฯ พร้อมหารือเกี่ยวกับความร่วมมือด้านอุตสาหกรรม
วันศุกร์ที่ 21 กันยายน 2561
คณะผู้แทนสภาธุรกิจสหภาพยุโรป-อาเซียน  เข้าพบ รมต.อุตตมฯ พร้อมหารือเกี่ยวกับความร่วมมือด้านอุตสาหกรรม
คณะผู้แทนสภาธุรกิจสหภาพยุโรป-อาเซียน  เข้าพบ รมต.อุตตมฯ พร้อมหารือเกี่ยวกับความร่วมมือด้านอุตสาหกรรม
วันนี้ 21 กันยายน 2561 นายอุตตม สาวนายน รัฐมนตรีว่าการกระทรวงอุตสาหกรรม ให้ Mr. Christopher Humphrey, Executive Director EU-ASEAN Business Council (EU-ABC) นําคณะผู้แทนสภาธุรกิจสหภาพยุโรป-อาเซียน เข้าพบและหารือเกี่ยวกับการส่งเสริมความสัมพันธ์ทางด้านการค้าและการลงทุนในด้านอุตสาหกรรมและภาคการผลิตระหว่างไทย-ยุโรป การพัฒนาสมรรถภาพและมาตรฐานด้านการผลิต ณ ห้องประชุม 1 ชั้น 2 กระทรวงอุตสาหกรรม
รัฐบาลไทย-ข่าวทำเนียบรัฐบาล-ปลัด พม. กำชับทีม One Home เร่งช่วยเหลือครอบครัวหญิงที่ต้องรับภาระเลี้ยงดูลูกชายที่พิการทางสมอง ต้องเดินเท้าไป-กลับ รพ. กว่า 60 กม. ที่ จ.สุราษฎร์ธานี
วันพฤหัสบดีที่ 4 มกราคม 2561
ปลัด พม. กําชับทีม One Home เร่งช่วยเหลือครอบครัวหญิงที่ต้องรับภาระเลี้ยงดูลูกชายที่พิการทางสมอง ต้องเดินเท้าไป-กลับ รพ. กว่า 60 กม. ที่ จ.สุราษฎร์ธานี
ปลัด พม. กําชับทีม One Home เร่งช่วยเหลือครอบครัวหญิงที่ต้องรับภาระเลี้ยงดูลูกชายที่พิการทางสมอง ต้องเดินเท้าไป-กลับ รพ. กว่า 60 กม. ที่ จ.สุราษฎร์ธานี พร้อมเยียวยาสภาพจิตใจหญิงที่ถูกสามีทําร้ายร่างกาย ที่ จ.ลพบุรี
วันนี้ (4 ม.ค. 61) เวลา 08.30 น. นายณรงค์ คงคํา โฆษกกระทรวงการพัฒนาสังคมและความมั่นคงของมนุษย์ เปิดเผยว่านายพุฒิพัฒน์ เลิศเชาวสิทธิ์ ปลัดกระทรวงการพัฒนาสังคมและความมั่นคงของมนุษย์ (ปลัด พม.)เป็นประธานการประชุมศูนย์ปฏิบัติการกระทรวงการพัฒนาสังคมและความมั่นคงของมนุษย์ (ศปก.พม.) ครั้งที่ 15/2561 เพื่อรับทราบปัญหาทางสังคมต่างๆ ที่เกิดขึ้นในแต่ละวัน และร่วมหาแนวทางการแก้ไขและป้องกันปัญหาดังกล่าว โดยมีผู้บริหารและผู้แทนจากหน่วยงานในกระทรวงฯ เข้าร่วมประชุม ณ ห้องประชุมชั้น 8 กระทรวง พม. สะพานขาว กรุงเทพฯ
นายพุฒิพัฒน์กล่าวว่า จากกรณีหญิงรายหนึ่ง ประกอบอาชีพเก็บของเก่าขาย ต้องรับภาระเลี้ยงดูลูกชายวัย 11 ขวบ ที่ป่วยพิการทางสมอง ซึ่งทุกครั้งที่แพทย์นัด ต้องพาลูกชายเดินเท้าไป-กลับจากบ้านไปโรงพยาบาลเป็นระยะทางกว่า 60 กิโลเมตร เนื่องจากครอบครัวมีฐานะยากจน ไม่มีเงินเพียงพอค่ารักษาพยาบาลและค่าเดินทาง ที่จังหวัดสุราษฎร์ธานี นั้น ตนได้กําชับให้พัฒนาสังคมและความมั่นคงของมนุษย์จังหวัดสุราษฎร์ธานี (พมจ.สุราษฎร์ธานี) พร้อมทีม One Home จังหวัดสุราษฎร์ธานี เร่งลงพื้นที่เยี่ยมบ้านเพื่อตรวจสอบข้อเท็จจริงและประเมินทางสังคมของครอบครัวดังกล่าว เพื่อให้การช่วยเหลือในเบื้องต้นตามภารกิจด้านเด็กและคนพิการของกระทรวง พม. พร้อมมอบสิ่งของเครื่องใช้ที่จําเป็น อีกทั้ง ประสานหน่วยงานที่เกี่ยวข้องในพื้นที่ช่วยเหลือดูแลในเรื่องการรักษาพยาบาลของเด็กชายดังกล่าวอย่างใกล้ชิด รวมทั้ง การช่วยเหลือในการเดินทางของครอบครัว นอกจากนี้ พร้อมให้คําแนะนําแก่ครอบครัวดังกล่าวในเรื่องสวัสดิการสังคม เพื่อขอรับสิทธิตามกฎหมายตามความเหมาะสม และการส่งเสริมการประกอบอาชีพ เพื่อสร้างรายได้ที่เพียงพอและมั่นคง
สําหรับกรณีชายวัย 34 ปี พร้อมเพื่อนบ้าน บุกเข้าช่วยเหลือหญิงรายหนึ่ง ที่ถูกผู้เป็นสามีวัย 51 ปี ล่ามโซ่กักขังไว้ภายในบ้าน และทุบตีทําร้ายร่างกายอย่างหนักนานหลายวัน เพื่อนําตัวหญิงคนดังกล่าวส่งโรงพยาบาล แต่ผู้เป็นสามีเกิดความไม่พอใจ ใช้อาวุธปืนยิงชายวัย 34 ปีได้รับบาดเจ็บ และหลบหนีหายไป ยังไม่สามารถจับกุมตัวได้ ที่อําเภอสระโบสถ์ จังหวัดลพบุรี นั้น ตนได้กําชับให้พัฒนาสังคมและความมั่นคงของมนุษย์จังหวัดลพบุรี (พมจ.ลพบุรี)พร้อมด้วยทีม One Home จังหวัดลพบุรี ลงพื้นที่เพื่อตรวจสอบข้อเท็จจริง และเร่งเยียวยาสภาพจิตใจของหญิงคนดังกล่าวอย่างใกล้ชิด อีกทั้งประสานหน่วยงานในพื้นที่และชุมชนร่วมกันหาแนวทางการช่วยเหลือในระยะยาวต่อไป ทั้งนี้ หากพบเห็นความรุนแรงในครอบครัว กรุณาแจ้งขอความช่วยเหลือมายังกระทรวง พม. ผ่านศูนย์ช่วยเหลือสังคมสายด่วน 1300 ตลอด 24 ชั่วโมง
รัฐบาลไทย-ข่าวทำเนียบรัฐบาล-“ยุติธรรม” ประชุมคณะกรรมการอำนวยการศูนย์อำนวยการประสานกำกับติดตาม ผลการดำเนินงานตามคำสั่ง คสช.ที่ ๒๒/๒๕๕๘
วันศุกร์ที่ 23 พฤศจิกายน 2561
“ยุติธรรม” ประชุมคณะกรรมการอํานวยการศูนย์อํานวยการประสานกํากับติดตาม ผลการดําเนินงานตามคําสั่ง คสช.ที่ ๒๒/๒๕๕๘
พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม เป็นประธานการประชุมคณะกรรมการอํานวยการศูนย์อํานวยการประสานกํากับติดตามผลการดําเนินงานตามคําสั่งหัวหน้าคณะรักษาความสงบแห่งชาติที่ ๒๒/๒๕๕๘ ครั้งที่ ๒/๒๕๖๑
ในวันพฤหัสบดีที่ ๒๒ พฤศจิกายน ๒๕๖๑ เวลา ๑๐.๐๐ น.
ณ ห้องประชุมกระทรวงยุติธรรม ๑ ชั้น ๙ อาคารราชบุรีดิเรกฤทธิ์ ศูนย์ราชการเฉลิมพระเกียรติฯ
พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม
เป็นประธานการประชุมคณะกรรมการอํานวยการศูนย์อํานวยการประสานกํากับติดตาม
ผลการดําเนินงานตามคําสั่งหัวหน้าคณะรักษาความสงบแห่งชาติที่ ๒๒/๒๕๕๘ ครั้งที่ ๒/๒๕๖๑
โดยมี ผู้บริหารกระทรวงยุติธรรม และผู้แทนหน่วยงานที่เกี่ยวข้อง เข้าร่วมฯ
ทั้งนี้ ที่ประชุมได้รับทราบมติคณะรัฐมนตรี เมื่อวันที่ ๑๐ ตุลาคม ๒๕๖๑
พร้อมทั้งติดตามผลการดําเนินการตามคําสั่งหัวหน้าคณะรักษาความสงบแห่งชาติที่ ๒๒/๒๕๕๘
และที่แก้ไขเพิ่มเติม คําสั่งหัวหน้าคณะรักษาความสงบแห่งชาติที่ ๔๖/๒๕๕๙
ในด้านมาตรการในการป้องกันและแก้ไขปัญหาการแข่งรถยนต์และรถจักรยานยนต์ในทาง
และมาตรการในการควบคุมสถานบริการหรือสถานประกอบการที่เปิดให้บริการในลักษณะที่คล้าย
กับสถานบริการ
ผลการดําเนินงานตามคําสั่งหัวหน้าคณะรักษาความสงบแห่งชาติที่ ๓๐/๒๕๕๙
ในด้านมาตรการในการป้องกันและแก้ไขปัญหาการทะเลาะวิวาทของนักเรียนและนักศึกษา
และผลการดําเนินงานจัดทําระบบสารสนเทศทางภูมิศาสตร์ (GIS)
นอกจากนี้ ที่ประชุมมีมติเห็นชอบการดําเนินการตามมติคณะรัฐมนตรี เมื่อวันที่ ๑๐ ตุลาคม ๒๕๖๑
เรื่องการจัดทําฐานข้อมูลกลางของเด็กและเยาวชนกลุ่มเสี่ยง
โดยให้กรมกิจการเด็กและเยาวชนเป็นหน่วยงานหลักรับผิดชอบในการดูแลระบบฐานข้อมูลดังกล่าว
พร้อมนี้ได้ทบทวนมาตรการทางกฎหมายเกี่ยวกับการควบคุมสถานบริการหรือสถานประกอบการ
ที่เปิดให้บริการในลักษณะที่คล้ายสถานบริการ
ซึ่งที่ประชุมมีข้อสังเกตให้ฝ่ายเลขานุการจัดการประชุมหารือระหว่างหน่วยงานที่เกี่ยวข้อง
เพื่อหาข้อสรุปนําไปสู่แนวทางการแก้ไขปัญหาต่อไป
โอกาสนี้รองนายกรัฐมนตรีและรัฐมนตรีว่าการกระทรวงยุติธรรมกล่าวว่า
รัฐบาลได้ให้ความสําคัญด้านการดําเนินงานตามคําสั่งหัวหน้าคณะรักษาความสงบแห่งชาติที่ ๒๒/๒๕๕๘
ซึ่งจากผลการดําเนินการที่ผ่านมา พบว่า ปัจจุบันมีปัญหาการกระทําผิดลดลง แต่ยังไม่หมดไป
จึงจําเป็นต้องดําเนินการอย่างต่อเนื่อง รวมถึงมุ่งเน้นการแก้ไขปัญหาการทะเลาะวิวาท
และการกระทําที่มีพฤติกรรม
ความรุนแรงแบบเปิดเผยของกลุ่มเยาวชนและบุคคลทั่วไป ที่ปรากฏให้เห็นในสื่อสังคมออนไลน์เป็นจํานวนมาก
เนื่องจากเป็นการกระทําที่ไม่เหมาะสมและอาจก่อให้เกิดพฤติกรรมการลอกเลียนแบบ
นอกจากนี้ เห็นควรให้หน่วยงานความมั่นคงและกระทรวงการพัฒนาสังคมและความมั่นคงของมนุษย์
เข้ามาส่งเสริมดูแลเรื่องครอบครัว ซึ่งมีความเกี่ยวข้องกับเด็กและเยาวชน โดยให้ดําเนินการคู่ขนานไปกับมาตรการดังกล่าว